**ԿՐԹՈՒԹՅԱՆ, ԳԻՏՈՒԹՅԱՆ, ՄՇԱԿՈՒՅԹԻ ԵՎ ՍՊՈՐՏԻ ՆԱԽԱՐԱՐՈՒԹՅՈՒՆ**

**«ԱՇՏԱՐԱԿԻ ՆՈՐԱՅՐ ՍԻՍԱԿՅԱՆԻ ԱՆՎԱՆ ԹԻՎ 5 ԱՎԱԳ ԴՊՐՈՑ » ՎԵՐԱՊԱՏՐԱՍՏՈՂ ԿԱԶՄԱԿԵՐՊՈՒԹՅՈՒՆ**

**ՈՒՍՈՒՑԻՉՆԵՐԻ ՎԵՐԱՊԱՏՐԱՍՏՈՒՄ**

Հայոց լեզու և գրականություն

**ԹԵՄԱ՝ «ԳՈՒՐԳԵՆ ՄԱՀԱՐՈՒ ԿՅԱՆՔԻ և ՍՏԵՂԾԱԳՈՐԾՈՒԹՅԱՆ ՈՒՍՈՒՑՈՒՄԸ»**

**ՈՒՍՈՒՑԻՉ՝ ՀԱՅԿ ՊԱՊՈՅԱՆ**

**ՂԵԿԱՎԱՐ՝ ԿԱՐԻՆԵ ՎԱՀԱՆՅԱՆ**

**Պատրաստ է պաշտպանության**

**ԱՇՏԱՐԱԿ 2021**

**ԲՈՎԱՆԴԱԿՈՒԹՅՈՒՆ**

**Ներածություն………………………………………………………..........2**

**Գուրգեն Մահարու կյանքի և ստեղծագործության ուսուցումը 7-րդ դասարանում……………………………………………………………………..4**

**Եզրակացություն………………………………………………………………..16**

**Օգտագործված գրականության ցանկ……………………………………………………………………………...17**

**Ներածություն**

 Գրականությունը՝ որպես ուսումնական առարկա,միշտ էլ մեծ նրանակություն է ունեցել դպրոցական ուսումնական գործընթացում: Այս առումով Գուրգեն Մահարու ստեղծագործության ուսումնասիրությունը սովորողներին ամբողջական պատկերացում է տալիս անցյալ դարի երկրորդ քառորդի ողբերգական ժամանակաշրջանը ամբողջովին ընկալելու համար: Մի շրջափուլ, երբ խեղդվում է ազատ միտքը, մտածողությունն ու խոսքը:

 Ընկալելով և յուրացնելով թեման՝ սովորողները ամբողջական պատկերացում կկազմեն հայ հասարակական-քաղաքական մտքի և խորհրդային «ազատ» գաղափարախոսության մասին:

7-րդ դասարանում աշակերտը գրականությունը ուսումնասիրում է որպես առանձին առարկա: Այստեղ նա կարողանում է գրողի ստեղծագործության մասին գաղափար կազմել՝ ծանոթանալով և՛ նրա կյանքին, և՛ ստեղծագործության պատմությանը ոչ միայն մեկ, այլև հաճախ մեկից ավելի ստեղծագործությունների ուսումնասիրության միջոցով:

Ուսումնասիրելով Մահարու ստեղծագործության ընտրված էջերը՝ աշակերտի մոտ ձևավորվում է գեղեցիկի յուրահատուկ ճաշակ: Միաժամանակ նա մեծ ճանաչողություն է ձեռք բերում. եղեռնից մազապուրծ պատանին նոր էր սկսել ինքնահաստատվել, երբ 1937-ի սարսափները սկսվեցին: Այս տարիների մասին ուրիշ էլ որտեղի՞ց կարող է աշակերտը իմանալ:

Մահարու ստեղծագործության միջոցով աշակերտի առջև բացվում են ժամանակի և կյանքի իրական պատկերները: Մեծ է նաև երկերի դաստիարակչական նշանակությունը: Սովորողները հայրենասիրության, տոկունության և պայքարելու մեծ դասեր են ստանում:

**Հետազոտության թեման**

Գուրգեն Մահարու ստեղծագործության ուսուցումը 7-րդ դասարանում

 **Հետազոտության նպատակը**

 Գտնել ուսումնադաստիարակչական այն ուղիները, որոնց օգնությամբ հնարավոր կլինի հասնել սովորողների մոտ ճանաչողական ակտիվության բարձրացմանը:

 Հետազոտության հիմնական դրույթները

* Մահարու կենսագրության ուսումնասիրությունը,
* Ընդհանուր գաղափար ինքնակենսագրական վիպակների մասին,
* Ծանոթություն Մահարու պոեզիային:

 **Հետազոտության վերջնարդյունքները**

Սովորողները թեմայի ավարտին պետք է կարողանան գնահատել Մահարու ստեղծագործությունը, պատկերացում կազմեն այն ժամանակաշրջանի մասին, երբ ապրել ու ստեղծագործել է մեծ գրողը, զգան նրա պոեզիան, սիրեն այն, անգիր սովորեն իրենց դուր եկած բանաստեղծությունները, բանավոր և գրավոր կարողանան արտահայտել իրենց մտքերը, վիճաբանեն հիմնահարցերի շուրջը, վեր հանեն Մահարու ստեղծագործության արդիականությունը:

**Գուրգեն Մահարու կյանքի և ստեղծագործության ուսուցումը 7-րդ դասարանում**

 Լինելով Չարենցի և Բակունցի ժամանակակիցը՝ Գուրգեն Մահարին կարողացավ նոր խոսք բերել գրականություն, խոսք, որը առանձնանում է նուրբ քնարականությամբ, ասելիքի թարմությամբ, մեղմ հումորով, լեզվա-ոճական յուրահատկությամբ:

Մահարու ստեղծագործությունը անծանոթ չէ 7-րդ դասարանում սովորող աշակերտին: Նա դեռևս 6-րդ դասարանում ծանոթացել է «Մանկություն» վիպակից մի հատվածի, դրա հետ կապված գրողի կենսագրական տեղեկություններին:

7-րդ դասարանում Մահարու աշխարհի հետ աշակերտին ավելի մոտիկից հաղորդակից դարձնելու համար մեր կողմից ընտրվում են Եղիշե Չարենցի՝ Մահարուն նվիրված տողերը.

Երգերդ աղբյուր են զուլալ՝

Մեր երկրի արևից բխած,

Դու մեր երկրի պես շռայլ,

Մեր երկրի պես հորդառատ ու բաց:

Կարդալով քո գիրքը անհուն՝

Հավատում եմ գալիքին մեր:

Օ,՜ ինչքան է սիրտը վեհանում,

Որ նման երգեր է տվել:

Պայծառ է մեր երկրի գալիքը,

Օ՜, բարի հերկերի գուսան:

Թող հավետ ապրի այս ծաղիկը

Մեր դաշտերում բուսած:

Այո՛, պատահական չէ այս բանաստեղծության ընթերցումը՝ որպես դասի մուտք, որովհետև Գուրգեն Մահարու անունը դրվում է հենց Չարենցի կողքին: Նրանք, լինելով սերնդակից գրողներ, ավա՜ղ, եղան նաև բախտակիցներ: 1937-ի մահաշունչ ալիքը չշրջանցեց նաև նրանց: Տարբերությունը միայն այն էր, որ Չարենցը չդիմացավ և հենց բանտում կնքեց իր մահկանացուն, իսկ Մահարին դատապարտված էր դանդաղ մահվան. 1936 թվականի օգոստոսից մինչև 1954 թվականը կարճատև ընդմիջումով (ընդամենը 440 օր) նա գտնվել է աքսորավայրերում: Նա տառապեց, տրորվեց, բայց նորից ծլարձակեց, արմատներով կառչեց հողից և հաղթեց մահվանը: Այստեղ անպայման պետք է ավելացնել, որ Մահարին միակը չէր: Այդ նույն ճակատագրին արժանացան Վահրամ Ալազանը, Մկրտիչ Արմենը, Վաղարշակ Նորենցը, ավելի դաժան գտնվեցին Բակունցի, Չարենցի, Թոթովենցի և ուրիշ շատ-շատերի հանդեպ:

7-րդ դասարանի աշակերտին պետք է որոշակի գաղափար տալ 1915 և 1937 թվականների մասին: Նա պիտի հասկանա, որ դրանք իրար լրացնող չարիքներ են եղել հայ ժողովրդի համար: Ճակատագրի դաժան խաղով այս երկու չարիքներն էլ կարծես պահված էին Մահարու համար: Դեռևս 6-րդ դասարանում սովորողները «Մանկություն» վիպակից մի հատված ուսումնասիրել են: 7-րդ դասարանում արտադասարանային ընթերցանության միջոցով արդեն կարդացած պիտի լինեն «Մանկություն» և «Պատանեկություն» վիպակները: Ուսուցիչը հանձնարարում է աշակերտներին հետազոտական աշխատանք կատարել. տեղեկություններ հավաքել 1915 և 1937 թվականներին կատարված ոճրագործությունների մասին:

Աշակերտները իրենց ունեցած տեղեկություններով ներկայացնում են Մահարուն: Ուսուցիչը լրացումներ կարող է կատարել: Կարելի է որպես լրացուցիչ տեղեկություն սովորողներին տրամադրել գրողի ծննդյան տարեթվի վերաբերյալ իրարամերժ կարծիքները՝ 1898 կամ 1903 թթ: Գրականագետ Դավիթ Գասպարյանը այս կապակցությամբ հետաքրքիր դիտարկումներ է անում. ըստ նրա՝ քանի որ Մահարին ապրում էր որբանոցում, հնարավոր է, որ նա իր տարիքը մտածված փոքրացրած լինի, որ որբանոցի խնամքից հնարավորինս ավելի երկար օգտվի: Գասպարյանի պնդմամբ՝ Մահարու վաղ շրջանի բանաստեղծությունները՝ տպագրված 1917-ին, բավական հասուն մտքի արգասիք են: Դրանք չէին կարող գրվել 14-ամյա պատանու կողմից:

Վանի կյանքի մասին Մահարին պատմում է «Մանկություն» վիպակում: Աշակերտն արդեն պետք է իմանա, թե ինչ է ինքնակենսագրական վեպը:

Դա սոսկ գրողի կյանքի պատկերը չէ, այլ նաև իր միջավայրի, ժամանակաշրջանի, բարքերի, հասարակական-քաղաքական կյանքի գրական արտացոլքը:

Պետք է վերհիշել, որ Մահարին ոչ թե մեկ, այլ հինգ ինքնակենսագրական վիպակ ունի՝ «Մանկություն», «Պատանեկություն», «Երիտասարդության սեմին», «Երիտասարդություն», «Ծաղկած փշալարեր» , որ ինքնակենսագրական վեպեր գրել են նաև այլ գրողներ՝ Ստեփան Զորյան («Մի կյանքի պատմություն»), Վահան Թոթովենց («Կյանքը հին հռովմեական ճանապարհի վրա») և այլք:

Նախապես աշակերտներին պետք է հանձնարարվի, որ Մահարու վիպակները կարդան: Աշակերտները պետք է իմանան, որ մանկական քաղցր ու դառը հիշողությունները պատկերված են նաև գրողի բանաստեղծություններում: Մանկական ընկալումների մի անկեղծ դրսևորում է մորը նվիրված «Պոետ» բանաստեղծությունը.

Մի ջինջ գիշեր է եղել,

Մի ջինջ գիշեր,

Մայրս՝ ջահել մի եղեգ,

Հայրս՝ ուժեղ:

 Մահարին Վանում կորցնում է հորը (արմենական հորը սպանում է դաշնակցական քեռին): «Պատանեկությունն» սկսվում է «Հրաժեշտ Վանին» գլխով: Գաղթի ճանապարհին մեռնում են տատը և քույրը: Փոքրիկ Գուրիսի սրտում մորմոքում է տատի վերջին հառաչը. «Իմն էստեղ պրծավ»:

Հետո որբանոցային կյանք, գրական փորձեր, դառնություններ, սով ու կարոտ, կարոտ: Պատահական չէ, որ Մահարին «Կարոտ» վերնագրով գրել է մի քանի բանաստեղծություններ: Օգտվելով առիթից՝ կարելի է աշակերտներին հանձնարարել այդ բանաստեղծությունները գտնել և ընթերցել: Այս ընթացքում Գուրգենը կորցրել էր նաև մորը ու եղբայրներին. Վերջիններս ընկել էին այլ քաղաքների որբանոցներ: «1915 թվականին ես Էջմիածին ընկա, հետո Դիլիջան, հետո Երևան. քաղաքից քաղաք, փողոցից փողոց, մայթից մայթ, որբանոցից որբանոց, մահճակալից մահճակալ»,- հետագայում գրում է Մահարին: Հետո երջանիկ պատահականությամբ գտնում է եղբայրներին և մորը:

 Աշակերտները պետք է իմանան, որ Մահարին գրական փորձեր է արել նաև Վանում, ընդ որում գրել է արևմտահայերեն: Արևմտահայերեն շարունակել է գրել մինչև 1917 թվականը: Այսպիսով Մահարին որբանում է նաև լեզվից, նոր միջավայրում նրան ծաղրում էին Վանի բարբառով խոսելու համար, և պատանի Գուրգենը հաճախ մեկուսանում ու արտասվում էր նաև այդ պատճառով:

Մահարին որբանոցից հետո էլ որբ էր. նրան միշտ ապտակել են, ստորացրել, անարգանքի ենթարկել:

Երիտասարդ գրողի կյանքում շատ կարևոր դեր է կատարել 1920թ. Չարենցի հետ ծանոթությունը: Երևի հենց դրանով է պայմանավորված, որ Մահարին իր գրական գործունեությունը սկսեց որպես բանաստեղծ: Լինելով չափազանց համեստ մարդ՝ Մահարին թերագնահատում է իր պոեզիան՝ հետագայում գրելով. «Ես ժպիտով եմ նայում իմ բանաստեղծության նվազող ակունքներին»:

Ծրագրով նախատեսված է Մահարու և՛ արձակ, և՛ չափածո ստեղծագործությունների ուսումնասիրությունը: Դասագրքում զետեղված է մի հատված նրա՝ իր 60-ամյակին նվիրված միջոցառման ելույթից («Ինքնակենսագրական»): Հենց առաջին տողերից լսվում է գույժը. «Չքացավ քարտեզի վրայից այն, ինչ կոչվում է Արևմտյան Հայաստան»[[1]](#footnote-1): Այո՛, սա սովորական մանկություն չէ՝ անհոգ, ուրախ, այլ մանկություն, որտեղ մարդու կյանքի արշալույսը զուգադիպում է մի ամբողջ ազգի տառապանքների հետ: Գրողը նուրբ հումորով պատմում է իր առաջին բանաստեղծության, առաջին տպագրված բանաստեղծության, գրական ընկերություններում իր ընդգրկվածության մասին: 7-րդ դասարանում սովորող աշակերտը պետք է իմանա, որ 20-րդ դարի սկզբին գործել են «Հոկտեմբեր», ապա «Նոյեմբեր» գրական ընկերությունները, որի շուրջը հավաքվում էին գրողները և զբաղվում գրականության զարգացման ուղիների որոնմամբ:

Խոսելով իր արձակի մասին՝ Մահարին պատկերավոր գրել է. «Արձակի ջրերում ես լողում եմ ազատ և վստահ, երբեմն իսկական լողորդի նման»: Ու այդ ջրերը ընթերցողին տանում, հասցնում են Սիբիր, որի մասին մահարիական մի սեղմ բնորոշումով կարելի է պատկերացում կազմել. «Սիբիր, գեղեցիկ երկրամաս, լավ է ապրել քո անծայրածիր անտառներում և բացատներում՝ որպես ազատ քաղաքացի, սակայն դժվար ես դու կալանավորի համար…»[[2]](#footnote-2): Մի ուրիշ տեղ Մահարին գրում է. «Մարդը ավելի դիմացկուն է, քան քարը»: Կարծես այս սեղմ խոսքերի մեջ երևում է աքսորականի ողջ ոդիսականը: Աշակերտները փորձում են գտնել նմանատիպ հատվածներ: Ահա նրանցից մեկը ևս. «Թուղթ ու մատիտ չտեսա ես այդ տարիների ընթացքում, աշխատեցի ես բահով, սղոցով, կացինով, եղանով….»[[3]](#footnote-3):

Ժլատ խոսքերի մեջ աշակերտները փորձում են հասկանալ Մահարուն, բացահայտել նրա կերպարը: Այստեղ տեղին կլինի օգտագործել ՙՙՄտագրոհ.. մեթոդը:

համեստ դժբախտ վանեցի

|  |
| --- |
| Մահարի |

Անտոնինա Մահարի բանաստեղծ

հայրենակարոտ աքսորական արձակագիր

 Գրեթե բոլորը մատնանշում են, որ Մահարին չափազանց համեստ է: Այս բնորոշման համար հիմք է հանդիսանում Մահարու՝ իր ստեղծած գրականությունը համեստ անվանելը: Ակնհայտ է Մահարու մեծագույն սերն ու նվիրվածությունը գրականության հանդեպ: Աշակերտների ուշադրությունից չի վրիպել Մահարու ելույթի վերջին խոսքերը, որտեղ նշում է, որ կյանքը նորից սկսելու դեպքում դարձյալ ընտրելու էր գրական ուղին: Ուշադրություն պետք է դարձնել նաև Մահարու կողմից առաջ քաշած գրողի վարպետության հարցը: Աշակերտները վկայում են, որ Մահարու գործերը, գրված լինելով իրական, ապրված թեմայով, հենց վարպետության կնիքն են կրում իրենց վրա:

Մահարու կյանքը եղել է ավելի քան փոթորկոտ: Այդ անդադար փոթորիկը հեռու է վանել նրան իր գրասեղանից մոտ 18 տարի: Դժվար է հաշտվել այդ փաստի հետ: Բայց 1950-ական թվականների կեսերից, երբ գրականությունից ու կյանքից արտաքսված գրողը նորից լծվում է իր սիրած գործին, ապշեցնելու աստիճան մեծահոգաբար գրում է. «Ամեն մեկի կյանքում պետք է մի փոքր անձրևային եղանակ լինի, որպեսզի հետո լավ փայլատակի արևը»:

Փորձում ենք աշակերտների հետ միասին գտնել ամենահուզիչ հատվածը: Գրեթե բոլորը կանգ են առնում այն հատվածի վրա, որտեղ պատկերվում է 1947 թվականի օգոստոսի 20-ին Մահարու Երևան մտնելը, այդ կապակցությամբ նրա իրարամերժ խոհերը: Աշակերտները կենտրոնանում են Եսենինի խոսքերի վրա. «Իմ երկրում ես ասես օտարերկրացի եմ»: Բայց Մահարին ուրախ էր, չափազանց ուրախ իր երկրի համար, նրա նորակառույցների, նոր գրական աշխարհի, ամեն, ամեն ինչի համար: Սակայն դա տևեց ընդամենը 444 օր, այն էլ՝ տագնապներով լեցուն: Մտավախությունը հանիրավի չէր: Ցմահ աքսորականի կարգավիճակով նա շարունակեց իր ոդիսականը մինչև 1954 թվականի ամառը:

Ի՞նչ պետք է «ստանա» աշակերտը Մահարու կենսագրությունը ուսումնասիրելու արդյունքում: Առաջինը նա պետք է գնահատի այն մեծ սերն ու սրբազան երկյուղածությունը, որ տառապյալ գրողը տածում է գրականության հանդեպ: Գրող դառնում է հազարավորներից մեկը, բայց ամեն մի մարդ, ով իրեն հայ է անվանում, ով պատեհ թե անպատեհ առիթով Մաշտոցի ու Նարեկացու անունն է տալիս, պիտի սիրի իր երկիրը, ապրի իր հողի վրա և կարդա հայ գրականություն: Եվ եթե այս դասաժամերի ընթացքում և դրանից հետո 7-րդ դասարանի աշակերտը Մահարու գիրքն է փնտրում, ուրեմն ուսուցիչը հասել է իր նպատակին: Շատ կարևոր է նաև աշակերտների մոտ արդարության հաղթանակի հանդեպ վստահությունը: Աշակերտները արդեն քանիերորդ անգամ կարդում են. «Պետք է միայն չմեռնել, արդարությունը կհաղթի»[[4]](#footnote-4) տողերը: Այս տողերը շատ բան են ասում, նրանք արդիական են նաև այսօր, որովհետև նոր Հայաստան է կառուցվում, մենք ազգովի հաղթահարում ենք ոչ վաղ անցյալի անարդարությունները, բացահայտում մերօրյա քաջ նազարներին: Մահարու կերպարը ամփոփում ենք այսպես: Աշակերտները բնութագրում են Մահարուն: Մեկը նրան դժբախտ է անվանում, մյուսը ՝ երջանիկ, երրորդը՝ համեստ, մյուսները՝ համառ, տաղանդավոր, պայքարող, չընկճվող, հումորով լեցուն, հայրենասեր, ազատաբաղձ: Իհարկե, բոլորն էլ ճիշտ պետք է համարել, քանզի բոլոր աշակերտների աչքերում էլ ճառագում է սերը, բոլորի հոգում էլ օրոր է ասում Մահարու պոեզիան, բոլորին էլ նա դարձել է սիրելի ու հարազատ գրող: Այս ամենը ամփոփիչ դասի վերջում կարելի է ներկայացնել «Գաղափարների քարտեզի» տեսքով, որը և սիրով անում են աշակերտները:

Գրականության դասաժամին սովորողները պետք է կարողանան գեղարվեստական երկերը մասերի բաժանել, դրանք վերնագրել, պլան կազմել, հարկ եղած դեպքում սկիզբ կամ ավարտ գտնել և այլն: Ուսումնական այս նպատակները հիանալի կերպով կարելի է իրագործել Մահարու ինքնակենսագրական հուշերը ուսումնասիրելիս: Աշակերտները նյութը բաժանում են հատվածների և վերնագրում՝ Մահարին Դիլիջանում, Առաջին բանաստեղծության բերկրանքը, Մահարի և Չարենց, Դատավարություն, Աքսոր և այլն:

Մահարու լեզուն պարզ է, հասարակ, նա չի ջանում ստեղծել շքեղ բառակույտեր, անհարկի ցույց տալ իր լեզվական իմացությունը: Դասանյութի տակ հանգամանորեն բացատրված են մի շարք շրջասություններ՝ Մորփեոսի գիրկն ընկնել, Հելիկոնի մուսաներ, Պառնաս, խոսակցական շերտից բավական հեռու արտահայտություններ՝ սիրտս ճխում է ուրախությունից (ճախրում է ուրախությունից), աղ-պղպեղ մազեր և այլն: Կարելի է հանձնարարել գտնել մակդիրները, տրված բառերով և արտահայտություններով նախադասություններ կազմել, հետևողական աշխատանք տանել, որ դրանք մտնեն աշակերտների ակտիվ բառապաշարը՝ օտար, երբեմն նաև գռեհիկ բառերի փոխարեն: Սովորողի աչքից չի վրիպում, որ Մահարին երբեմն օգտագործում է նաև ոչ հայերեն, հիմնականում ռուսերեն բառեր: Դեռևս ուսումնական տարվա սկզբում՝ Չարենցի ստեղծագործությունները ուսումնասիրելիս, սովորողները ծանոթացել են Չարենցի մասին Մահարու պատմած հուշերին և բառապաշարային այս առանձնահատկությունը նկատել են նաև այդ ժամանակ: Մի կողմ թողնելով այս դրվագների անմիջականությունը և Չարենցի մահարիական ընկալումները, ուշադրություն ենք դարձնում Մահարու բառապաշարին: Միասին փորձում ենք հասկանալ, թե ինչու է Վանից եկած մարդը իր համ ու հոտով բարբառին խառնում նաև ռուսերեն բառեր՝ կոլխոզ, ռյուկզակ, կամերա, տեռոր, լագեր և այլն, որոնք, իհարկե, հանգամանորեն բացատրված են դասագրքում: Աշակերտները փորձում են տրամաբանել: Ուսուցիչը պետք է բացատրի, որ խորհրդային կարգերը նոր էին հաստատվել, մեծ էր ռուսերենի ազդեցությունը մեր լեզվի վրա, սրանք մեծ մասամբ նորաբանություններ էին, որոնց հայերեն համարժեքները ստեղծվել են ավելի ուշ շրջանում: Այսօր արդեն դրանք համարվում են օտարաբանություն:

Դասագրքում զետեղված են երկու չափածո ստեղծագործություններ՝ «Բալլադ Չալոյի և առաջին սիրո մասին» և «Օրոր, օրոր» բանաստեղծությունները՝ ընտրված «Մրգահաս» ժողովածուից:

«Բալլադը» մանկության մի գեղեցիկ հուշ է, որը կապված է տղայի և նրա շան՝ Չալոյի հետ:

Ես հանում էի մեր հին գզրոցից

Գույնզգույն լաթեր ու սրմա,

Զարդարում էի պոչից մինչև վիզ

Ու տանում դաշտերը նրան:

Աշխուժանում են աշակերտները: Յուրաքանչյուրը ուզում է պատմել իր պահած կենդանու մասին, յուրաքանչյուրը իր մեջ տեսնում է հերոսին: Սա ոչ միայն Չալոյի մասին վերհուշն է, այլև հայրենի տան, մանկության տարիների, կորցրած ընտանիքի ուրվականը:

Խորն է բանաստեղծի մորմոքը.

Գաղթի մութ ճամփին կորավ իմ շունը

Ո՞վ գիտի՝ որ ձին կոխոտեց:

Սկիզբը ոգևորիչ է, ավարտը՝ կորուստ ու ցավ: Հետո մի աղջիկ է դառնում նրա երկրորդ սերը, խաժ աչքերով մի աղջիկ, որի մազերը ոսկեգույն էին և բուրում էին դարչինի պես: Միահյուսվում են սերերը.

Չալոն է նայում նրա աչքերից,

Չալոն է տխուր նայում:

Տղան չի մոռացել Չալոյին, ավելին՝ «չալ-չալ շորեր» հագած աղջիկը նրան է հիշեցնում: Թվում է, թե սա անակնկալ անցում է, սակայն հոգեբանորեն պատճառաբանված է: Չալոյին նա դեռ չի մոռացել, իսկ աղջկա աչքերն էլ նման էին նրա աչքերին: Ու մորմոքում է մի զուսպ կարոտ.

Քեզ չեմ մոռացել, կորա՛ծ ընկերս,

Քեզ չեմ մոռացել, իմ շու՛ն:

Այս բալլադի կապակցությամբ աշակերտները կարող են հիշել կենդանագրության այլ օրինակներ՝ Հ. Թումանյանի «Գելը», Վ. Անանյանի պատմվածքներից, Հ. Մաթևոսյանի «Կանաչ դաշտը» և այլ ստեղծագործություններ, արտահայտել իրենց վերաբերմունքը կենդանիների հանդեպ, պատմել իրենց սեփական պատմությունները: Կարելի է հանձնարարել տանը գրել որևէ դեպք՝ կապված կենդանական աշխարհի հետ:

Կարելի է փոքրիկ տեղեկություններ տալ բալլադի մասին, հիշեցնել Թումանյանի, Իսահակյանի հայտնի բալլադները: Սովորաբար այն աշակերտները, որոնք մինչ այդ զլացած են լինում, լսելով իրենց ընկերների կարծիքները, վստահ արտահայտած մտքերը, հետաքրքրվում են, և իրենք էլ են սկսում կարդալ:

Հաջորդ դասաժամը նվիրվում է «Օրոր, օրոր» բանաստեղծության ուսուցմանը: Հաճելի կլինի դասը սկսել որևէ օրորոցային երգի ունկնդրմամբ, օրինակ՝ Ռ. Պատկանյանի «Արի՛, իմ սոխա՛կ» բանաստեղծության՝ երգի վերածած կատարումը: Բանաստեղծությունը մի յուրահատուկ օրորոցային է՝ ուղղված հայրենի բնությանը: Բանաստեղծը օրոր է ասում ընկուզենուն, բարդենուն, մարգին, թռչուններին, կածաններին, բոլորին, բոլորին:

Օրոր մարգին, արտույտներին, ծառին, ձորին,

 Կածաններին իմ մենավոր, կանաչ բարդուն,

 Օրո՜ր, քնքու՛շ իմ աքասի, օրո՜ր, մորի՜,

 Օրոր սարին, հանդին, արտին, օրոր մարդուն, օրո՜ր, օրո՜ր

Օրորի մեջ է նաև մարդը իր հույսերով ու հույզերով: Բնության հետ միասին նա օրոր է ասում նաև իր տառապանքին: Բանաստեղծության վերջում նա օրոր է ասում նաև անցյալի երգիչներին՝ բանաստեղծներին, որոնց գործի շարունակողն էր ինքը:

Ամփոփիչ դասի մեջ կարելի է օգտագործել պրիզմայի մեթոդը, որը կարող է ունենալ մոտավորապես հետևյալ տեսքը:

«Օրոր, օրոր»

քնել

 մայր

բնություն

երկիր

հանգիստ

անհոգ

մանկություն

բնօրրան

հուշեր

Իհարկե, ուսուցիչը չպետք է սահմանափակվի միայն այս երկու ստեղծագործությունների ուսուցմամբ: Աշակերտը պետք է տեղեկանա, որ 1920-30-ական թվականներին Մահարին գրել և տպագրել է «Բարդիներ», «Վարսակներ», «Մրգահաս» բանաստեղծական ժողովածուները: Վերջինս ձոնել է իր բարեկամին ու գրքի խմբագրին՝ Չարենցին, շատ հետաքրքիր ուղերձով. «Ա՛ռ ամառային այս ոսկե սինին, Եվ թող աշունը փառահեղ լինի»: Կարելի է ընթերցել այլ բանաստեղծություններ ևս: «Հովվերգություն» բանաստեղծությունը բնաշխարհի մի իսկական տոնահանդես է.

Արագիլնե՜ր, կաչաղակնե՜ր, գժե՜ր,

Քե՛ֆ արեք, քանի լուսին դեռ կա,

Քամինե՛ր, ծղրիդներին քշե՛ք,

Ծառերը պար են բռնել երկար:

«Օրոր, օրոր» բանաստեղծության առաջացրած զգացողության հետ կապվում է երեք մասից կազմված «Երեք բարդի» բանաստեղծությունը, որը գրողը նվիրել է իր եղբորը՝ Խորենին: Առաջին մասում յոթ սարից անդին մշուշված բարդին խորհրդանշում է բանաստեղծի մանկությունը.

Մանկությու՛ն իմ ոսկեծամ,

Մանկությու՛ն իմ , որ անցար

Նոր ցանած արտից:

Ապա բանաստեղծը խանդավառվում է զարթնող երկրով, անուշ բուրող հերկ ու հողով, իսկ վերջնամասում թեպետ անհուշ ծերությունն է, սակայն ծփալու են նոր ու ջահել բարդիները…

Մահարու կյանքը և ստեղծագործությունը լուսաբանող փոքրիկ ֆիլմեր կան, որոնք տեղադրված են համացանցում: Ամփոփիչ դասի ընթացքում կարելի է հատվածներ դիտել աշակերտների հետ: Բանաստեղծությունների հրաշալի ասմունքով հանդես է գալիս Սիլվա Յուզբաշյանը: Եվ վերջապես աշակերտներին անպայման պետք է պատմել նաև Մահարու կնոջ՝ Անտոնինա Մահարու մասին, որը այն հերոսական կինն էր, որ հորդորել է հուսահատված ամուսնուն երկրորդ աքսորի ժամանակ վերագտնել իրեն, կրկին գրիչ վերցնել: Որպես լրացուցիչ տեղեկություն պետք է աշակերտները իմանան նաև, որ Մահարու գործերի որոշ մասը, ինչպես նաև Չարենցինը, ոչնչացվել է ստալինյան բռնատիրության տարիներին: Դրանք եղել են բանաստեղծությունների վեց տետրեր և մի կատակերգություն՝ «Բաղդասար աղբարը Խորհրդային Հայաստանում»:

Իր ստեղծագործությամբ ու ապրած կյանքով Մահարին հաստատում է կյանքը՝ փոխարենը հատուցելով իր՝բանաստեղծի ճակատագրով: Մահից 3 տարի առաջ՝ 1966թ.-ին, լույս է տեսնում գրողի գլուխգործոցը՝ «Այրվող այգեստաններ» վեպը: Վեպի հերոսը իր ունեցվածքը այրում է, որպեսզի թուրքի ձեռքը չընկնի: Այս սուղ տեղեկատվությամբ էլ կարելի է ամփոփել թեման՝ մնացածը թողնելով աշակերտի երևակայությանը:

**Եզրակացություն**

 Գուրգեն Մահարու ստեղծագործությունը այսօր նույնքան արդիական է, որքան անցյալում: Նա կանխատեսել է մեր պատմության շրջապտույտը: «Կգա նոր դարաշրջան, Հայաստանը կդառնա իր երկրի, իր հայրենի տան տերը, և կթագավորի ճշմարտությունը, և վերջապես կհասկանան ինձ, բայց, ավաղ, այս ամենը ես չեմ տեսնի…»,- գրում է Մահարին:

 Իսկապես, Մահարին մարգարեացավ: Այս խոսքերը կարծես հենց այս օրերի մասին է, երբ վերջապես մենք ապրում ենք ազատ և անկախ, երբ մեր երկրի տերը այլևս հայ ժողովուրդն է :

 Մահարին լայն հետաքրքրությունների և նախասիրությունների տեր գրող է: Ինչ էլ որ գրել է նա՝ արձակ թե չափածո, պահպանել է գեղարվեստի բարձր չափանիշները:

Աշակերտը դեռ պիտի շարունակի 12-րդ դասարանում Մահարու ստեղծագործության ուսումնասիրությունը, և եթե ուսուցիչը կարողանում է նրա հոգում կրակ բորբոքել, կրակ մեր մեծերի և նրանց ստեղծագործության հանդեպ, եթե ընթերցանությունը դառնում է ոչ թե պարտադրանք, այլ հոգու կանչ, ուրեմն գրականության դասը հաջողված է:

**Օգտագործված գրականության ցանկ**

1. Հայոց լեզու, գրականություն: Հանրակրթական դպրոցի առարկայական չափորոշիչ: Երևան, 2006:

1. Դ. Գասպարյան, Գրականություն, 7-րդ դասարան, Երևան, 2016

3. Դ. Գասպարյան, Հայ գրականություն, գիրք չորրորդ, Երևան, 2010,

4. Դ. Գասպարյան, Փակ դռների գաղտնիքը, Երևան, 1999

5. Դ. Գասպարյան, Գուրգեն Մահարի, Երևան, 2013

6. Գուրգեն Մահարի, Երկերի ժողովածու 15 հատորով, հատոր 1, Բանաստեղծություններ, Երևան, 2013

6. Գուրգեն Մահարի, Երկերի ժողովածու 15 հատորով, հատոր 4, Երևան, 2015

7. Գայանե Մկրտչյան, Սուսաննա Սարուխանյան, Մեզ ծանոթ և անծանոթ գրողները, մաս 1, Երևան, 2009

8. Սովետահայ գրականության պատմություն, հատոր 1, Երևան, 1961

1. [↑](#footnote-ref-1)
2. [↑](#footnote-ref-2)
3. [↑](#footnote-ref-3)
4. [↑](#footnote-ref-4)